Blitse wéér in die eindstryd getroefSuid-Afrika se sewesspan is vir die tweede opeenvolgende naweek ŉ titel in Wêreldrugby se sewesreeks ontsê. ŉ Skitterende tweede helfte deur Fidji wat die Blitsbokke tot foute gedwing het, en ŉ geelkaart teen Branco du Preez vir ŉ laatvat wat Fidji na rustyd aan die gang gekry het, het die eindstryd in Hamilton beklink. Fidji se wentelling was 24-17 nadat die Bokke in ŉ stadium 17-5 voor was. Suid-Afrika het geen punte na rustyd aangeteken nie. Dit was die krag van Fidji by die afbreekpunte, waar hulle die Blitse se oënskynlike wenballe òf swak gemaak òf gewen het omdat hulle die Blitse met krag en gewig van die bal gedruk het, en twee of drie stukkies geluk wat maar deel van hierdie spel is, het die grondslag vir Fidji se sege gelê. Voeg daarby dat die een aanslag na die ander deur die groot Fidjiane op die veel kleiner Suid-Afrikaners die Groentruie uitgeput en têkkels laat mis het, en jy het die wenresep. Takties het Fidji ook reg gespeel. Hulle het naby die fasette gebly en gedryf, besit gewen en dit dan herhaal om die Blitsbokke in te trek – en toe later begin wyd speel toe die patroon gevestig was en die Bokke begin moeg word het. Suid-Afrika het sy voorsprong op die reekspunteleer nietemin van vier punte na agt vergroot omdat die tweede geplaaste span, Nieu-Seeland, nie die eindstryd kon haal nie. Suid-Afrika het nou na vier toernooie 77 punte, gevolg deur Nieu-Seeland (69), Fidji (62) en Australië (60). ♦ In die uitspeel om derde plek het Australië met 8-7 teen Nieu-Seeland gewen ná ŉ skep-strafdoel ná die toeter.